ДИРЕКТИВА ЗА ИЗПЪЛНЕНИЕ (ЕС) 2016/11 НА КОМИСИЯТА
от 5 януари 2016 година
за изменение на приложение II към Директива 2002/57/ЕО на Съвета относно търговията със семена от маслодайни и влакнодайни култури
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2002/57/ЕО на Съвета от 13 юни 2002 г. относно търговията със семена от маслодайни и влакнодайни култури (1), и по-специално член 24 от нея,
като има предвид, че:
(1)
В раздел I, точка 2, буква б) от приложение II към Директива 2002/57/ЕО се определя минималната сортова чистота на семената от хибриди на рапица.
(2)
Настоящият стандарт за чистота от 90 %, който се прилага за хибридните сортове както на пролетната, така и на зимната рапица, вече не отразява специалните технически характеристики и ограничения в производството на семена от пролетна рапица.
(3)
Предвидените в Директива 2002/57/ЕО условия за производство на семена се основават на международно приетите стандарти на схемите относно семената на Организацията за икономическо сътрудничество и развитие (ОИСР).
(4)
Стандартът за чистота на сорта за семена от пролетна рапица следва да бъде адаптиран към стандартния набор на ОИСР.
(5)
Поради това приложение II към Директива 2002/57/ЕО следва да бъде съответно изменено.
(6)
Мерките, предвидени в настоящата директива, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩАТА ДИРЕКТИВА:
Член 1
Изменение на приложение II към Директива 2002/57/ЕО
В раздел I от приложение II към Директива 2002/57/ЕО точка 2, буква б) се заменя със следното:
„б)
Минималната сортова чистота на семената е следната:
-
базови семена, женски компонент: 99,0 %,
-
базови семена, мъжки компонент: 99,9 %,
-
сертифицирани семена от сортове зимна рапица: 90,0 %,
-
сертифицирани семена от сортове пролетна рапица: 85,0 %.“
Член 2
Транспониране
1. Държавите членки приемат и публикуват не по-късно от 31 декември 2016 г. законовите, подзаконовите и административните разпоредби, необходими за спазването на настоящата директива. Те незабавно съобщават на Комисията текста на тези разпоредби.
Те прилагат тези разпоредби от 1 януари 2017 г.
Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Влизане в сила
Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
Член 4
Адресати
Адресати на настоящата директива са държавите членки.
Съставено в Брюксел на 5 януари 2016 година.